KYK: Court sê LGBT-regte 'van die duiwel af' | Netwerk24
02 Januarie 2020 06:06
Die Aussie tennislegende Margaret Court is weer in omstredenheid gedompel ná 'n tirade teenoor transgender-atlete en haar beskrywing van die onderrig van LGBT-regte as "van die duiwel af".
Margaret Court is weens haar omstrede uitlatings weer in die nuus. Foto: Getty Images
Stuff berig Court (77), wenner van 24 Grand Slam-enkelspeltitels, het die uitlatings Sondag gemaak in 'n preek by haar Victory Life-kerk in Perth.
Court het die volgende te sê gehad oor die kwessie van transgender-atlete: "Jy weet, met LGBT (lesbiese, gay, biseksuele en transgender) gaan hulle wens hulle het nooit die T bygevoeg nie, want in veral vrouesport gaan hulle baie probleme ervaar."
Sy beweer ook kinders so jonk soos sewe begin hul geslag verander.
"Dit is so verkeerd op daardie ouderdom, want baie dinge word in hul gedagtes geplant en hulle begin vra: 'Wat is ek?'
"Selfs LGBT in skole is van die duiwel af, dit is nie van God af nie."
Court het voorheen haar teenkanting teen selfdegeslaghuwelike uitgespreek, 'n praktyk wat Australië in 2017 gewettig het.
Sy het in haar preek Sondag gesê "dit is 'n keuse" om gay te wees, maar sê sy haat nie gay mense nie.
"Ek haat niemand nie."
Daar is diegene wat 'n beroep doen op Tennis Australië (TA) om planne te laat vaar om Court te vereer op die 50ste herdenking van haar kalender-Grand Slam tydens vandeesmaand se Australiese Ope.
Die tennisbeheerliggaam gee nie aan die versoeke gehoor nie, maar het in November in 'n ope brief gesê dit is "belangrik om onderskeid te tref" tussen die erkenning van Court se prestasies en om haar as individu te vier.
Court se groot teenstander, Billie Jean King, het verlede jaar gesê die Margaret Court-arena in Melbourne moet weens haar sienings hernoem word en sy sou die toernooi boikot as sy nog 'n speler was.
Maar Jayne Hrdlicka, president van TA, het gesê die hernoeming van die stadion is nie op die beheerliggaam se agenda nie.